ມຽນມາວ່າ ຈະບໍ່ມີ ການຕ່າວປີ້ນຄືນ ການປະຕິຮູບ
ປະທານາທິບໍດີ ເທນເຊນ ແຫ່ງມຽນມາ ກ່າວວ່າ ຈະບໍ່ມີການຕ່າວປີ້ນຄືນ ການປະຕິຮູບ ໄປສູ່ປະຊາທິປະໄຕ.
ປະທານາທິບໍດີມຽນມາກ່າວວ່າ ຈະບໍ່ມີການຕ່າວປີ້ນຄືນ ໃນການປະຕິຮູບປະຊາທິປະໄຕ ແລະຮຽກຮ້ອງໃຫ້ປະເທດຕາເວັນຕົກຍົກເລີກການລົງໂທດຕໍ່ປະເທດຂອງທ່ານ ໃນການໃຫ້ສຳພາດແກ່ໜັງສືພິມ Washington Post ປະທານາທິບໍດີເທນເຊນ ກ່າວວ່າ ລັດຖະບານຂອງທ່ານໄດ້ປະຕິບັດຕາມຄວາມຮຽກຮ້ອງຕ້ອງການຫຼາຍໆຢ່າງຂອງປະເທດ ຕາເວັນຕົກແລ້ວ ຮວມທັງ ປ່ອຍພວກນັກໂທດການເມືອງສ່ວນໃຫຍ່ ກຳນົດຈະຈັດການ ເລືອກຕັ້ງໃນເດືອນເມສາ ແລະອະນຸຍາດໃຫ້ຜູ້ນຳພັກຝ່າຍຄ້ານ ທ່ານນາງອອງຊານຊູຈີມີ ໂອກາດທີ່ເຂົ້າຮ່ວມໃນລັດຖະບານ ຜູ້ນຳຂອງມຽນມາບໍ່ໄດ້ປະຕິເສດເຖິງຄວາມເປັນໄປໄດ້ທີ່ວ່າທ່ານນາງອອງຊານຊູຈີຜູ້ທີ່ເຄີຍ ໄດ້ຮັບລາງວັນຂະແໜງສັນຕິພາບອາດຈະເຂົ້າໃນຄະນະລັດຖະບານໃນມື້ໃດມື້ນຶ່ງ ທ່ານເທນເຊນໃຊ້ການໃຫ້ສຳພາດຂອງທ່ານຮຽກຮ້ອງໃຫ້ສະຫະລັດແລະປະເທດອື່ນໆຍົກ ເລີກການລົງໂທດທີ່ທ່ານເວົ້າວ່າ ໄດ້ສ້າງຄວາມເສຍຫາຍໃຫ້ແກ່ປະຊາຊົນຊາວມຽນມາ 54 ລ້ານຄົນ ແລະຂົ່ມຂູ່ທີ່ຈະຖ່ວງດຶງຄວາມກ້າວໜ້າທາງດ້ານເສດຖະກິດຂອງປະເທດດັ່ງກ່າວ